SKRIFTLIG FORESPØRGSEL E-1623/99

af Gerhard Hager (NI) til Kommissionen

(15. september 1999)

Om: Hasteforanstaltninger til fordel for Kosovo

Som led i genopbygningen af Kosovo indgås der ordrer i millionklassen, som korrekt finansieres af EU. For at lindre den værste nød er der behov for effektive aktioner. Men der må heller ikke i forbindelse med disse hasteforanstaltninger være tale om uhensigtsmæssige, uøkonomiske eller ødsle foranstaltninger.

Kommissionen bedes oplyse følgende:

1. Hvilken procedure anvendes i forbindelse med disse genopbygningsordrer?

2. Hvor længe før ordrerne afgives, skal de udbydes offentligt?

3. Hvor kan man få oplysning om disse ordrer?

4. På grundlag af hvilke objektive kriterier afgives disse ordrer?

5. Hvor mange EU-sagsbehandlere beskæftiger sig med genopbygningsprogrammet for Kosovo?

6. Hvor mange enkeltprojekter er der planlagt som led i det EU-støttede genopbygningsprogram for Kosovo?

7. Hvad beløber de enkelte projekter sig til?

Svar afgivet på Kommissionens vegne af Christopher Patten

(19. oktober 1999)

Kommissionen har oprettet en taskforce i Kosovo (TAFKO) for genopbygning og strukturel bistand. Taskforcen består af 21 tjenestemænd fra Kommissionen, en ekspertgruppe og forskellige lokaltansatte, i øjeblikket i alt over 40 medarbejdere. Bemyndigelse til at undertegne kontrakter og betalingsanvisninger er uddelegeret til lederen af taskforcen. Indgåelse af kontrakter sker i overensstemmelse med Obnova-forordningen.

De virksomheder, der ønsker at deltage, skal være registreret i et af Fællesskabets medlemsstater eller i et af Obnova-landene. Virksomheder fra Phare-landene kan også komme i betragtning i særlige tilfælde. Det er meningen, at hjælpen fra EU i første omgang skal gennemføres af lokale virksomheder eller virksomheder fra de nærmestliggende områder, for at sikre at bistanden kommer hurtigt ud og samtidig hjælpe den lokale økonomi i gang igen.

Internationale udbud vil blive offentliggjort i de relevante EU-publikationer og vil kunne findes på Fællesskabets og Verdensbankens websted http://www.seerecon.org. Alle projekter, der finansieres af Fællesskabet, udvælges i nært samarbejde med FN's interimsadministration i Kosovo (UNMIK) og sikkerhedsstyrken i Kosovo (KFOR).

Den humanitære hjælp, der er blevet ydet til området via ECHO (specielt med henblik på at afhjælpe krisen i Kosovo), har indtil nu andraget 378 mio. EUR. Der er endvidere blevet iværksat projekter for 10 mio. EUR i 1998 til fordel for Kosovo provins, specifikt beregnet til det mest presserende genopbygningsarbejde (forsyning med tømmer), dyrefoder og genopbygningen af universitetet i Pristina.

De samlede budgetbevillinger til TAFKO's aktioner i Kosovo androg i 1999 137 mio. EUR, hvoraf der til dato er blevet bevilget 46 mio. EUR til den internationale forvaltningsgruppe (IMG) til vurdering af skader (3,5 mio. EUR), den administrative og faglige bistandsfacilitet (ATA) (6 mio. EUR), forsyninger til genopbygning af boliger og offentlige bygninger med henblik på at sikre indkvartering for så mange flygtninge som muligt (14 mio. EUR), støtte til de væsentligste offentlige tjenester (reparationer, lønninger, udstyr: 9 mio. EUR), minerydning (4 mio. EUR), hjælp til genopbygning af toldvæsenet (3 mio. EUR), mini-aktioner med henblik på hurtig støtte til lokale initiativer (1 mio. EUR), og programmet til støtte for beskæftigelse og genopbygning i landsbyerne (VERP), som skal afhjælpe den høje arbejdsløshed og virkningerne af krigen (4,5 mio. EUR). Derudover er der blevet iværksat et betydningsfuldt projekt med stor symbolsk værdi, nemlig genopbygningen af hospitalet i Mitrovica (1 mio. EUR).

Prioriteterne for en tredje rate af bevillingerne under 1999 programmet er blevet udvalgt af Kommissionen i samråd med UNMIK. Det drejer sig først og fremmest om offentlig administration, infrastruktur og økonomisk udvikling.